Bjørn Westh (S), 1997-11-20:
Må jeg prøve at slutte den sidste diskussion med at sige, at det ikke er godt nok, og det skal blive bedre.
Men det er heller ikke så ringe.
Jeg ved ikke, om man kan konkludere det på den måde, men hr. Melchior har ret i, at der var en undersøgelse, der viste, jeg tror det var 20 pct. forsinkelser i regulariteten i det norske system, 6 pct. i det svenske og 8 pct. i det danske, altså mere i det danske end i det svenske.
Jeg synes også, der har været nogle forklaringer på, hvorfor det ikke har været, som det skulle være.
En af forklaringerne er selvfølgelig det, som flere af ordførerne har været inde på, at man ikke har investeret tilstrækkeligt til at kunne imødekomme behovet.
Men det nytter ikke meget at diskutere det i dag; i dag må vi jo tage udgangspunkt dér, hvor vi står.
Der har været nævnt mange store ting; der har også været nævnt nogle mindre ting.
Det er en lille ting, men det er en vigtig ting, fordi det er komforten, der skal være med til at trække den kollektive trafik fremad.
Men jeg må sige, at jeg var en lille smule skuffet over hr. Brian Mikkelsens indlæg, ikke på grund af, at hr. Brian Mikkelsen ikke gerne vil gøre noget ved det; det værdsætter jeg meget, og det håber jeg at vi kan få et godt og positivt samarbejde om.
Men jeg synes måske ikke, hr. Brian Mikkelsen var helt fair i alt, hvad han sagde, især når han sagde, at regeringen har snøvlet for meget.
Rent faktisk er det jo sådan, som hr. Melchior også har påpeget, at inden for de sidste 10 måneder har regeringen bedt Folketinget om bevillinger for 11 mia. kr. alene til materiel. Det synes jeg virkelig er meget.
Jeg synes heller ikke, hr. Brian Mikkelsen helt kan være det bekendt, når han siger, at DSB fejlagtigt kører på de strækninger, de kører på i dag.
Det er netop noget, der er fastlagt i Storebæltsaftalen, som hr. Brian Mikkelsens parti med statsminister og trafikminister, og hvad ved jeg, har indgået, og det er den, man lever op til.
Derfor synes jeg ikke, man skal bebrejde DSB det.
Så må man hellere se på sine egne ting.
Og når hr. Brian Mikkelsen siger, at pengene ikke bruges på den rigtige måde, så vil jeg gerne spørge, for jeg synes i og for sig, at det efterhånden er trættende at høre på: Er der et punkt, hvor regeringen ikke har levet op til, hvad der har været aftalt med Det Konservative Folkeparti?
Så vil jeg gerne have det at vide.
Jeg er glad for hr. Brian Mikkelsens fremadrettede udsagn, men jeg synes ikke, at kritikpunkterne helt holder stik.
Så vil jeg også gerne sige, at jeg er meget spændt på, hvad hr. Brian Mikkelsens parti konkret vil foreslå til de finanslovforhandlinger, der nu er gået i gang.
Hvad er det, Det Konservative Folkeparti konkret vil foreslå, der bliver afsat på den finanslov, der forhandles nu?
Nu er chancen der jo, hvis det er sådan, at man vil komme med nogle konkrete forslag.
Men jeg vil også gerne sige, at jeg er glad for, at Det Konservative Folkeparti har stemt for de forslag, regeringen har fremsat, og jeg vil også gerne sige, at jeg håber, vi kan komme med flere ansøgninger om at forbedre jernbanetrafikken, for det trænger den til.
Så vi er altså ikke så uenige om det fremtidige, men jeg synes måske ikke, at kritikken er helt retfærdig.
Der er købt Øresundstog, der er købt elgodslokomotiver, der er købt IC3-tog, der er bestilt 112 nye S-tog, som sagt for i alt 11 mia. kr. Jeg vil meget gerne fremskynde planlægningen
København-Ringsted så meget som overhovedet muligt, men det er et 6-milliarder-kroners-projekt.
Det tager nogen tid, men vi skal gøre, hvad vi overhovedet kan gøre for at få det fremskyndet. Jeg vil sige til fru Jette Gottlieb, at jeg også gerne vil se på kurvestyringen, men det er ikke det, der kan løse
det hele.
Jeg mener sådan set, hr. Melchior har meget ret i at sige, at det går godt med at få vedtaget investeringer her i Folketinget.
Jeg håber, at vi kan fortsætte med at have et godt samarbejde omkring det.
Der skal ske noget, og der vil ske noget.
Det er kunden, der skal være i centrum, det er miljøet, der skal være i centrum.
Regeringen vil fremlægge ny, spændende lovgivning om åbning af jernbanenettet, så vi kan få flere tog på skinnerne, og så vi kan få mere jernbane i Danmark.
Til Dansk Folkeparti vil jeg sige, at det jo er helt spændende at høre, at de har flere penge med til det offentlige, for det her er jo underskudsforretninger.
Det kræver større bevillinger på finansloven, hvis man skal have mere trafik.
Med hensyn til Ringsted Godsterminal er der ikke truffet nogen beslutninger.
DSB's bestyrelse har bedt direktionen om at se på forskellige muligheder for at få et bedre økonomisk resultat, men der er ikke taget stilling til noget.
Der er alene iværksat et analysearbejde, så jeg har ikke nogen kommentar til det, før jeg har set den analyse, men det er noget, jeg følger meget tæt.
Jeg vil indkalde partier til drøftelse af en ny rammeaftale, og den meget gode vilje, jeg har bemærket her i dag, håber jeg kan give sig udslag i, at vi kan lave en ny rammeaftale, der kan give jernbanen et løft fremover.
Og løftet skal være, som jeg sagde i min indledning, sådan at det er kunderne, der er i centrum.
Vi skal give dem, der bruger jernbanen i Danmark, en bedre behandling, og vi skal gerne have flere til at bruge jernbanen.